Motivul pentru care Sepsi nu a cerut proba B pentru Cosmin Matei în cazul de dopaj: "Ce demers era să facem"
Cosmin Matei, mijlocașul echipei Sepsi, a fost depistat pozitiv la controlul antidoping făcut la finalul meciului din etapa a 24-a.
"Pe adresa clubului nu am primit nicio hârtie în cadrul cazului Cosmin Matei", spune Laszlo Dioszegi
Agenția Națională Anti-Doping a transmis că în organismul lui Matei a fost găsită o substanță denumită 5-metilhexan-2-amină, care poate fi găsită într-un ulei pe bază de rădăcină de mușcată și care "se traduce printr-un stimulent pe termen scurt, care oferă un plus de viteză, energie și tonus muscular".
Laszlo Dioszegi, patronul echipei din Sfântu Gheorghe, a dezvăluit motivul pentru care Sepsi nu a cerut proba B. "Pe adresa clubului nu am primit nicio hârtie în cadrul cazului Cosmin Matei.
Rețineți: clubul Sepsi nu a primit până la această oră nicio hârtie oficială de la nimeni. Ce demers era să facem noi ca și club dacă pe adresa noastră nu a sosit absolut nimic?
Doar Cosmin Matei personal a primit o asemnea hârtie. Ea a venit doar pe adresa lui, nu și nouă la club.
El a venit apoi la noi și ne-a prezentat hârtia respectivă și ne-a povestit despre problema pe care o are. Ne-a spus ceva legat și de proba B. Ne-a zis că la prima probă a ieșit pozitiv.
Nu știu exact cum se procedează, urma să o facă sau a făcut proba B, nu știu să vă spun exact. Însă, noi ca și club nu am cerut nicio efectuare de probă B din motivul pe care vi l-am explicat mai devreme", a transmis el.
Laszlo Dioszegi spunea, luni, că Sepsi primise o notificare cu două zile înainte
Interesant este că Dioszegi spunea luni, când a izbucnit scandalul, că s-a primit o notificare pe adresa clubului înainte cu două zile.
"Noi l-am trimis apoi pe Cosmin Matei către doctorul nostru ca să discute cu el. Așa este normal. Vă dați sezma că doctorul nostru știe mult mai bine ca noi cum se procedează în astfel de situații.
Cosmin Matei ne-a mai spus că nu este suspendat provizoriu. Deci, teoretic are drept de joc în continuare pentru Sepsi, dar totuși el nu va juca în perioada următoare, deoarece șase săptămâni este indisponibil din cauza unei accidentări.
Sperăm că în final acest caz se va termina cu bine, iar noi credem în Cosmin Matei și ne păstrăm încrederea că totul o să fie bine", a spus Dioszegi, conform ProSport.
Contractul lui Cosmin Matei cu Sepsi expiră în vară
Partida din etapa a 24-a a sezonului regulat a avut loc pe 4 februarie, iar Sepsi a fost învinsă pe teren propriu de Universitatea Craiova cu 1-3.
Matei a jucat în toate celelalte 6 partide din sezonul regulat, dar a absentat în prima etapă din play-off, cu FCSB, pe Arena Națională din București, partidă care a avut loc pe pe 17 martie.
Mijlocașul își termină contractul cu Sepsi în vară, iar clubul încă nu a apucat să-i propună prelungirea înțelegerii
În actualul sezon competițional, Cosmin Matei a jucat 33 de meciuri pentru Sepsi, în toate competițiile, în care a marcat 7 goluri și a oferit 6 pase decisive.
De-a lungul carierei, el a evoluat la Farul, Steaua, Astra, Dinamo (de două ori), Atromitos, Genclerbirligi (de două ori), Istra, Viitorul și Sepsi. La echipa națională a jucat 2 meciuri, ambele în 2014.